Vi har savnet dig, og du kan trygt besøge os.

Vi lever af at servicere jer som gæster og have kontakt med jer, når I besøger os. Vi har måttet undvære jer hele foråret, men kan nu endelig åbne vores døre igen på en måde, hvor det er forsvarligt for både dig, dine gæster og vores medarbejdere.

Vi følger alle sundhedsmyndighedernes anbefalinger vedr. Covid-19, så I trygt kan opholde jer i vores faciliteter. Vi lever op til krav og anbefalinger omkring gæstehåndtering, rengøring og hygiejne.

Vores store fokus er, at vi bedst muligt passer på hinanden. Det er vigtigt for os, at du som gæst føler dig tryg under hele dit besøg.

Vi holder sikker afstand

Vi hilser pænt og smiler – men vi giver ikke hånd.

Vores lokaler opstilles efter ønske, og vi tager herunder hensyn til den krævede afstand mellem stole og borde. Vores medarbejdere er briefet om at holde afstandskravet til jer og vi tager vores forbehold ved nødvendig kontakt.

I forbindelse med serveringer fra buffet, vil vi også sikre os, at der altid er korrekt afstandsmarkering, så vi hjælper jer bedst muligt med at overholde anbefalingerne. Der er adgang til håndsprit og det kræves at der sprittes af inden selvbetjening.

Grundig rengøring

I alle fællesområder og ved kritiske kontaktpunkter (elevatorknap, dørhåndtag, gelændere, buffeter, barer mm.) har vi sørget for sprit-dispensere. Vi gør rent og desinficerer jævnligt de kontaktpunkter, som mange er i kontakt med. Alle vores medarbejdere har fokus på god hygiejne.

Tydelig information

Vi oplyser om de gældende anbefalinger for sikker adfærd omkring Covid-19 og de hensyn vi opfordrer vores gæster og medarbejdere til at udvise.

Sygdom

Udviser du symptomer på sygdom beder vi dig blive hjemme. Hvis du under dit ophold eller umiddelbart efter dit ophold bliver syg og konstateret positiv med Covid19, bedes du kontakte EfB Konference direkte på 75453355 eller konference@efb.dk, da vi så kan iværksætte de nødvendige tiltag for at spore smitten og advisere de af vores medarbejdere og gæster, du kan have været i kontakt med.

Afholdelse af fester, møder og konferencer

Arrangementer der afholdes i vores lokaler, er lukkede og ikke offentligt tilgængelige. Der vil være minimum 2 m2 pr. deltager i lokalet. Oplyst lokalekapacitet på vores hjemmeside er ikke opdateret efter de nye retningslinjer.

Forplejning til møde- og konferencegæster vil oftest blive serveret i samme lokale eller tilstødende lokale. Forplejning serveres separat for hvert enkelt selskab. Er der ønsker til portionsanrettet forplejning for større selskaber, aftales dette efter ønske.

Er du i tvivl om hvorvidt dit arrangement kan gennemføres og samtidig efterleve gældende retningslinjer, er du velkommen til at kontakte os. Så vil vi gennemgå arrangementet sammen og vejlede dig bedst muligt. Har du særlige ønsker, som du gerne ser, vi lever op til, hører vi gerne fra dig.

Vores generelle booking- og afbestillingsbetingelser er gældende.